
Aza-kinurénsavak szintézise és transzformációi

Napjainkban az egyik legelterjedtebb időskori betegségek között a neurodegeneratív betegségek (pl.: Huntington-, Parkinson-kór) szerepelnek. Ezen kórképek kialakulásában játszhat szerepet egy faktorként a kinurénsav (KYNA) koncentrációjának változása a központi idegrendszerben. Ugyanakkor alacsony vér-agy-gát (BBB) penetrációja gátat szab a vegyület gyógyászati felhasználásának. Ennek kiküszöbölésére, többek között az SZTE Gyógyszerkémiai Intézetében is számos olyan KYNA származékot állítottak elő és vizsgálták azok farmakológiai aktivitását, melyek potenciálisan kiküszöbölhetik ezen hiányosságot.
Kutatómunkám első célkitűzéseként az aza-kinurénsav, azaz a KYNA A gyűrűjének 3-as pozíciójában nitrogént tartalmazó származékát, illetve annak további halogén funkcióval ellátott analógjait terveztük előállítani. A módosítások kivitelezéséhez a megfelelő antranilsav amid, illetve savanhidrid származékaiból indultunk ki, melyeket egy többlépéses, intramolekuláris gyűrűzárással alakítottuk át a kívánt észter termékekké (1. ábra).

Egy korábbi kutatómunka során fény derült arra, hogy a KYNA BBB penetrációjának növelésére egyik lehetőség a szerkezetének oly módon történő változtatása, hogy amid oldalláncában tercier nitrogént tartalmazzon. Ezen vonulatban az intézetünkben több származékot is előállítottak. További célként, a legjobb ilyen amid származékok (SZR72, SZR81) megfelelő kationos centrumát az új analógok esetében is kiépítettük.

